# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Cynhyrchion Amaethyddol, Bwyd a Diod (Diwygio) (Ymadael â’r UE) 2020** |
| **DYDDIAD**  | **12 Mawrth 2021** |
| **GAN**  | **Rebecca Evans AS, Y Gweinidog Cyllid a’r Trefnydd** |

**OS a osodwyd gerbron Senedd y DU, sy’n diwygio is-ddeddfwriaeth mewn maes datganoledig**

**Rheoliadau Cynhyrchion Amaethyddol, Bwyd a Diod (Diwygio) (Ymadael â’r UE) 2020**

**Y gyfraith sy’n cael ei diwygio**

Deddfwriaeth Ddomestig

* Rheoliadau Diodydd Gwirodol 2008
* Rheoliadau Nodau Masnach (Diwygio etc.) (Ymadael â’r UE) 2019
* Rheoliadau Cynhyrchu Organig (Rheoli Mewnforion) (Diwygio) (Ymadael â’r UE) 2019
* Rheoliadau Bwyd a Ffermio (Diwygio) (Ymadael â’r UE) 2019
* Rheoliadau Amaethyddiaeth (Swyddogaethau Deddfwriaethol) (Ymadael â’r UE) (Rhif 2) 2019
* Rheoliadau Cynhyrchion Amaethyddol, Bwyd a Diod (Diwygio etc.) (Ymadael â’r UE) 2020

Deddfwriaeth Uniongyrchol yr UE a Ddargedwir

* Rheoliad y Comisiwn (EC) Rhif 1416/2006 sy’n gosod rheolau penodol ar weithredu Erthygl 7(2) o’r Cytundeb rhwng y Gymuned Ewropeaidd ac Unol Daleithiau America ar fasnachu gwin sy’n ymwneud â diogelu enwau tarddleoedd o’r Unol Daleithiau yn y Gymuned
* Rheoliad y Comisiwn (EC) Rhif 936/2009 sy’n cymhwyso'r cytundebau rhwng yr Undeb Ewropeaidd a’r trydydd gwledydd ar gydnabyddiaeth gilyddol o ddiodydd gwirodol penodol
* Rheoliad (EU) Rhif 1151/2012 Senedd Ewrop a’r Cyngor ar gyfer cynhyrchion amaethyddol a deunydd bwyd
* Rheoliad Gweithredu’r Comisiwn Rhif 716/2013 sy’n gosod y rheolau ar gyfer cymhwyso Rheoliad (EC) Rhif 110/2008 Senedd Ewrop a’r Cyngor ar ddiffinio, disgrifio, cyflwyno, labelu a gwarchod dynodiadau daearyddol ar ddiodydd gwirodol
* Rheoliad (EU) Rhif 1308/2013 Senedd Ewrop a’r Cyngor sy’n sefydlu cyd-drefniadaeth ar gyfer y marchnadoedd mewn cynhyrchion amaethyddol
* Rheoliad (EU) Rhif 251/2014 Senedd Ewrop a’r Cyngor ar ddiffinio, disgrifio, cyflwyno, labelu a gwarchod dynodiadau daearyddol ar gynhyrchion gwin wedi’u persawru
* Rheoliad Gweithredu’r Comisiwn 668/2014 sy’n gosod y rheolau ar gyfer cymhwyso Rheoliad (EU) Rhif 1151/2012 Senedd Ewrop a’r Cyngor ar gynlluniau ansawdd ar gyfer cynhyrchion amaethyddol a deunydd bwyd
* Rheoliad Dirprwyedig y Comisiwn (EU) 2019/33 sy’n ategu Rheoliad (EU) Rhif 1308/2013 Senedd Ewrop a’r Cyngor o ran ceisiadau i ddynodiadau tarddiad, dynodiadau daearyddol a thelerau traddodiadol yn y sector gwin gael eu gwarchod, o ran y weithdrefn wrthwynebu, cyfyngiadau ar eu defnyddio, newid manylebau cynnyrch, diddymu gwarchodaeth, a labelu a chyflwyno
* Rheoliad (EU) 2019/787 Senedd Ewrop a’r Cyngor ar ddiffinio, disgrifio, cyflwyno, a labelu diodydd gwirodol, defnyddio enwau diodydd gwirodol wrth gyflwyno a labeli deunydd bwyd eraill, gwarchod dynodiadau daearyddol ar gyfer diodydd gwirodol, defnyddio ethyl alcohol a distylladau o darddiad amaethyddol mewn diodydd alcoholig

**Unrhyw effaith y gall yr OS ei chael ar gymhwysedd deddfwriaethol y Senedd a/neu gymhwysedd gweithredol Gweinidogion Cymru**

Mae swyddogion Llywodraeth Cymru o’r farn bod Rheoliadau 2020 yn cynnwys darpariaethau sy’n rhoi swyddogaethau i’r Ysgrifennydd Gwladol mewn meysydd sydd o fewn cwmpas cymhwysedd deddfwriaethol y Senedd. Bydd swyddogaethau a roddir i’r Ysgrifennydd Gwladol heb lyffethair yn gyfystyr â swyddogaethau un o Weinidogion y Goron at ddibenion paragraff 11(2) o Atodlen 7B i Ddeddf Llywodraeth Cymru 2006, sy'n cyfyngu ar gymhwysedd deddfwriaethol y Senedd i ddileu neu addasu swyddogaethau o'r fath heb ymgynghori â gweinidog perthnasol llywodraeth y DU.

**Diben y diwygiadau**

Mae Rheoliadau 2020 yn diwygio Rheoliadau bwyd a diod yr UE a ddargedwir ac is-ddeddfwriaeth ddomestig sy’n ymwneud â chynlluniau dynodiadau daearyddol (“GI”), sy’n gysylltiedig â gwin a chynhyrchion organig. Mae’n ddarostyngedig i’r weithdrefn gadarnhaol gwnaed oherwydd roedd angen i’r darpariaethau a gynhwyswyd ynddynt ddod i rym cyn gynted ag y daeth y cyfnod pontio i ben, ond am resymau amseru, nid oedd modd eu cynnwys mewn is-ddeddfwriaeth flaenorol.

Yn bennaf, mae Rheoliadau 2020 yn diwygio deddfwriaeth uniongyrchol yr UE a ddargedwir i alluogi’r DU i ddarparu ar gyfer gwarchod dynodiadau daearyddol trydydd gwlad dros dro a thelerau gwin traddodiadol y cytunwyd arnynt mewn cytundebau parhad masnach rhwng y DU a’r trydydd gwledydd, ond nad ydynt wedi’u cadarnhau eto - y cyfeirir atynt fel “trefniadau pontio”.

Roedd Rheoliadau 2020 hefyd yn cynnwys rhai mân ddiwygiadau eraill yr oedd angen iddynt ddod i rym ar ddiwedd y cyfnod pontio, gan gynnwys ar ardystiadau mewnforio gwin, enwau tarddleoedd gwin o’r Unol Daleithiau, mewnforio bwyd a bwyd anifeiliaid organig, gwarchod dynodiadau cynnyrch UDA a Mecsico yn barhaus, gweithrediad rheoliadau diodydd gwirodol a ddargedwir ac ychwanegu dosbarth newydd o ddynodiad daearyddol i gefnogi cytundeb masnach rhwng y DU a Japan.

Gosodwyd Rheoliadau 2020 i fynd i’r afael â diffygion yn Neddfwriaeth yr UE a ddargedwir sy’n deillio o Ymadael â’r UE. Mae’n ofynnol i sicrhau bod modd gweithredu deddfwriaeth yr UE a ddargedwir yn y DU (fel y darperir ar ei gyfer gan Ddeddf yr Undeb Ewropeaidd (Ymadael) 2018).

Mae’r Rheoliadau a’r Memorandwm Esboniadol cysylltiedig, sy'n nodi effaith y diwygiadau, ar gael yma:

<https://www.legislation.gov.uk/ukdsi/2020/9780348214109/contents>

**Cydsyniad**

Safbwynt Llywodraeth Cymru yw bod cynlluniau dynodiadau daearyddol sy’n gysylltiedig â gwin, diodydd gwirodol a bwyd a bwyd anifeiliaid organig wedi’u datganoli ac nad ydynt yn ymwneud â’r materion a gedwir yn ôl o dan unrhyw bennawd yn Atodlen 7A i Ddeddf Llywodraeth Cymru 2006. Fodd bynnag, nid yw Llywodraeth y DU yn cytuno, ac mae’n credu bod pwnc Rheoliadau 2020 wedi’i gadw yn ôl. Felly, nid yw Llywodraeth y DU wedi gofyn am gydsyniad Gweinidogion Cymru.

Fodd bynnag, mae Llywodraeth Cymru yn cadarnhau y byddai Cydsyniad Gweinidogion Cymru i wneud y cywiriadau hyn mewn perthynas â Chymru ac ar ei rhan, wedi’i roi pe bai wedi’i geisio am resymau effeithlonrwydd a hwylustod. Nid oes unrhyw wahaniaeth o ran polisi rhwng Llywodraeth Cymru a Llywodraeth y DU mewn perthynas â'r ddarpariaeth o sylwedd a wneir gan Reoliadau 2020. Mae’r diwygiadau hyn i sicrhau bod deddfwriaeth uniongyrchol yr UE a ddargedwir sydd o dan sylw, a’r cyfundrefnau a ategir gan y ddeddfwriaeth honno, yn parhau i weithredu’n effeithiol ar ôl diwedd y cyfnod pontio.

Mae Llywodraeth Cymru wedi ysgrifennu at Lywodraeth y DU i’w hysbysu o’n barn nad yw'n briodol i Weinidogion Llywodraeth y DU wneud penderfyniadau unochrog ar faterion sy’n cael effaith uniongyrchol ar feysydd cymhwysedd datganoledig.